席子澤槃礴圖贊
作者：黄庭堅
朝代：宋

paragraphs: 百遇毒而成醫，九折臂而信道。
慈子而長人之幼，愛親而壽人之老。
蓋嘗飲長桑之丸，而得耆域之草。
此天地之仁氣也，而席子以遊方之內。
知萬化之如今，忘一世之遺我。
臨流濯足，脫帽箕坐。
寄槁竹以孤唳，哂秋葉之驚墮。
此天地之義氣也，而席子以遊方之外。
觀壑若陵，對卿若兵。
客或箴之曰：俯仰之間，禍之橐也。
虎不可暴，河不可乘。
席子笑而應之曰：此天地之强陽氣也，誰能以久生於是方。
噓竹莩，緻膜眼。
吟弄風月，使客忘返。
吾但怪其多能不窮，不知去方朔之近遠。